प्रदेशभर में हर साल डाइट लेगा पांच-पांच सरकारी स्कूलों को गोद
जिलेसमेत प्रदेश भर के सरकारी स्कूलों के बच्चों को गुणवत्तापूर्ण शिक्षा उपलब्ध कराने की मंशा से डाइट, एसआईईआरटी एवं सीमेट हर साल पांच-पांच स्कूलों को गोद लेगा। उसके बाद उन स्कूलों काे मॉडल स्कूलों के रूप में विकसित कर उनके बच्चों का शैक्षणिक स्तर बढ़ाया जाएगा। इसके आदेश प्रारंभिक स्कूल शिक्षा विभाग जयपुर की ओर से सभी डाइट प्राचार्य को गत दिनों दे दिए है।
विदित रहे कि अभी भी शिक्षा के स्तर के मामले में सरकारी स्कूलों की स्थिति निजी स्कूलों के मुकाबले कमजोर है। इस कमजोरी को दूर सरकारी स्कूलों के बच्चों का शैक्षणिक स्तर बढ़ाने के लिए बहुतेरे प्रयास कर रही है। इस दिशा में सरकार समय-समय पर कई नवाचार कर रही है। वहीं कई तरह की योजनाएं चला रही है। इसी कड़ी में गत दिनों सरकार ने बच्चों का शैक्षणिक स्तर बढ़ाने के लिए डाइट, एसआईईआरटी एवं सीमेट को भी नई जिम्मेदारी दी है।
इसके तहत डाइट को हर साल पांच-पांच सरकारी स्कूल गोद लेने होंगे। बाद में उन स्कूलों को मॉडल स्कूलों के रूप में विकसित कर बच्चों का शैक्षणिक स्तर बढाएंगे। इसके लिए डाइट प्राचार्य स्वयं मॉनटरिंग कर उन पांच स्कूलों के बच्चों का शैक्षणिक स्तर उच्च स्तर का करने के लिए भरसक प्रयास करेंगे। इन पांच स्कूलों को गोद लेने का काम डाइट प्राचार्य अप्रैल माह से शुरू होने वाले अगले सत्र से करेंगे। शिक्षा के जानकार लोगों के अनुसार इस व्यवस्था से सरकार की मंशा के अनुरुप बच्चों का शैक्षणिक स्तर निश्चित ही बढ़ेगा।
अगले सत्र से लेंगे स्कूलों को गोद
डाइटप्राचार्य धर्मपाल ने बताया कि गत दिनों स्कूल शिक्षा विभाग प्रारंभिक शिक्षा (आयोजना) अनुभाग जयपुर से संयुक्त शासन सचिव सुनील कुमार शर्मा ने आदेश भेजे है। अगले सत्र से इन स्कूलों को गोद लेकर उन्हें माॅडल स्कूल के रुप में विकसित किया जाएगा। गोद लिए जाने वाले स्कूल प्रारंभिक से लेकर सीनियर सेकंडरी तक के हो सकते है।
इस तरह पढ़ाएंगे बच्चोंं को
डाइटप्राचार्य धर्मपाल ने बताया कि गोद ली गई स्कूलों में डाइट से भी चार्ट बनाकर व्याख्याताओं को समय-समय पर पढाने भेजे जाएंगे। वे वहां बच्चों का शैक्षणिक स्तर बढाने के लिए उन्हें पढ़ाने समेत नवाचार करेंगे। इसके अलावा प्राचार्य भी समय-समय पर इन स्कूलों के बच्चों के बीच जाएंगे और उनका शैक्षणिक स्तर बढ़ाने के टिप्स देंगे।
गोद लेने के बाद इन बच्चों की स्कूलों का बीएसटीसी प्रशिक्षाणार्थी भी भ्रमण करेंगे और वहां अपने ट्रैनिंग काल का अनुभव बांटकर स्वयं की शैक्षणिक क्षमता बढ़ाने के अलावा बच्चों का शैक्षणिक स्तर बढ़ाएंगे। यह सब कार्यक्रम संबंधित डाइट प्राचार्य के निर्देशन में होगा।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva